NARIADENIE KOMISIE (ES) č. 796/2006
z 29. mája 2006,
ktorým sa pozastavuje nákup masla za 90 % intervenčnej ceny a otvára nákup prostredníctvom verejnej súťaže na obdobie, ktoré sa skončí 31. augusta 2006
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), a najmä na jeho článok 10,
keďže:
(1)
Nariadením Komisie (ES) č. 343/2006 (2) sa na obdobie od 1. marca do 31. augusta 2006 otvára v určitých členských štátoch nákup masla za 90 % intervenčnej ceny.
(2)
V druhom pododseku článku 6 ods. 1 nariadenia (ES) č. 1255/1999 sa uvádza, že Komisia môže pozastaviť nákup masla za 90 % intervenčnej ceny, ak množstvá ponúkané na intervenciu v období od 1. marca do 31. augusta 2006 presiahnu 50 000 ton.
(3)
Vzhľadom na to, že hranica 50 000 ton sa dosiahla, nákup masla za pevne stanovenú cenu by sa mal pozastaviť. Nariadenie (ES) č. 343/2006 by sa preto malo zrušiť.
(4)
Aby bolo možné pokračovať v podpore trhu s maslom, nákup masla by sa mal v rámci stálej verejnej súťaže v súlade s tretím pododsekom článku 6 ods. 1 nariadenia (ES) č. 1255/1999 povoliť v tých členských štátoch, v ktorých je trhová cena masla nižšia ako 92 % intervenčnej ceny.
(5)
V nariadení Komisie (ES) č. 2771/1999 zo 16. decembra 1999 ustanovujúcom podrobné pravidlá na uplatňovanie nariadenia Rady (ES) č. 1255/1999, pokiaľ ide o intervenciu na trhu s maslom a smotanou (3), sa ustanovujú pravidlá, ktoré sa majú dodržiavať v prípade, že Komisia rozhodne o tom, že nákup masla sa má uskutočňovať v rámci stálej verejnej súťaže.
(6)
Opatrenia stanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Nákup masla za 90 % intervenčnej ceny, ktorý bol otvorený nariadením (ES) č. 343/2006, sa v Spoločenstve pozastavuje v súlade s druhým pododsekom článku 6 ods. 1 nariadenia (ES) č. 1255/1999.
Nariadenie (ES) č. 343/2006 sa zrušuje.
Článok 2
1. Nákup masla prostredníctvom verejnej súťaže podľa tretieho pododseku článku 6 ods. 1 nariadenia (ES) č. 1255/1999 sa za podmienok ustanovených v oddiele 3a nariadenia (ES) č. 2771/1999 týmto otvára na obdobie od 30. mája do 31. augusta 2006 v týchto členských štátoch:
-
Belgicko,
-
Česká republika,
-
Nemecko,
-
Estónsko,
-
Španielsko,
-
Francúzsko,
-
Írsko,
-
Taliansko,
-
Lotyšsko,
-
Luxembursko,
-
Holandsko,
-
Poľsko,
-
Portugalsko,
-
Fínsko,
-
Švédsko,
-
Spojené kráľovstvo.
2. Komisia môže na účely uplatňovania tretieho a štvrtého pododseku článku 6 ods. 1 nariadenia (ES) č. 1255/1999 zmeniť a doplniť zoznam uvedený v odseku 1 na základe trhových cien v priebehu dvoch po sebe nasledujúcich týždňov.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. mája 2006